นักลงทุนรายย่อย ผู้กล้าซื้อหุ้น 7,850.89 ล้านบาท
กองทุน ต่างชาติ และพอร์ตโบรกเกอร์ทิ้ง กดดัชนีตลาดหลักทรัพย์ฯ ดิ่งต่ำสุดในรอบ 3 ปี นอกจากเรื่องไวรัสโคโรนาแล้ว นักลงทุนกังวลการเมืองในประเทศ
27 ม.ค. 2563

กองทุน ต่างชาติ และพอร์ตโบรกเกอร์ทิ้ง กดดัชนีตลาดหลักทรัพย์ฯ ดิ่งต่ำสุดในรอบ 3 ปี นอกจากเรื่องไวรัสโคโรนาแล้ว นักลงทุนกังวลการเมืองในประเทศ
ตลาดหุ้นไทย วันจันทร์ที่ 27 ม.ค.63 อาจกล่าวได้ว่าเป็นแบล็กมันเดย์ เพราะนอกจากได้รับผลกระทบจากการแพร่ระบาดของไวรัสโคโรนาแล้ว นักวิเคราะห์ระบุว่า หุ้นไทยยังมีปัจจัยลบที่นอกเหนือจากประเทศอื่น คือ การเมืองในประเทศ โดยศาลรัฐธรรมนูญวินิจฉัยการเสียบบัตรแทนของสมาชิกสภาผู้แทนราษฎรในการโหวตมติร่างพ.ร.บ.งบประมาณรายจ่ายประจำปีงบประมาณ 63 ในวันที่ 29 ม.ค.นี้
ตลาดหุ้นไทยวันที่ 27 ม.ค.ปิดที่ระดับ 1,524.15 จุด ลดลง 45.40 จุด (- 2.89 %) ด้วยมูลค่าการซื้อขาย 69,174.18 ล้านบาท โดยดัชนีหุ้นไทยปิดที่ระดับต่ำสุดในรอบ 3 ปี 1 เดือน และปรับตัวลงมากที่สุดหากเทียบกับตลาดหุ้นในภูมิภาค ขณะที่ญี่ปุ่นลง 2% อินโดนีเซียลง 1.8%
หันไปดูการซื้อขายของนักลงทุนแต่ละประเภท พบว่านักลงทุน 3 กลุ่มเทกระจาด โดยสถาบันในประเทศ ขายสุทธิ 2,492.20 ล้านบาท บัญชีบริษัทหลักทรัพย์ (บล.) ขายสุทธิ 2,625.43 ต่างชาติ ขายสุทธิ 2,733.27 ขณะที่นักลงทุนประเภทบุคคลในประเทศ หรือรายย่อย ซื้อสุทธิ 7,850.89 ล้านบาท